Eiropas Parlamenta priekšsēdētājas Robertas Metsolas runa 2022. gada 
24. marta oficiālajā Eiropadomes sanāksmē Briselē 


Šis ir mūs laiks rīkoties: priekšsēdētājas R. Metsolas uzruna ES vadītājiem 


Dārgie Šarl, Ursula un Emanuēl! Dārgie draugi! 


Iebrukums Ukrainā ir pilnībā mainījis mūsu visu dzīvi. Tas nozīmē, ka tagad uz 
spēles ir likts viss, ko mēs pasaulē esam aizstāvējuši un veicinājuši — mūsu 
dzīvesveids un mūsu Eiropas vērtības. Eiropai jādara viss iespējamais, lai 
nepieļautu, ka šis iebrukums maina visu arī nākamajai paaudzei. Šis ir mūsu laiks 


rīkoties. 


Esmu lepna par to, kā Eiropa ir reaģējusi un rādījusi piemēru, gan sniedzot 
palīdzību Ukrainai, gan saucot pie atbildības Kremli. Un es lepojos arī ar mūsu 
kopīgi izveidoto globālo aliansi. Uz noteikumiem balstīta pasaules kārtība 
joprojām ir stipra — Putins nebija rēķinājies ne tikai ar Ukrainas iedzīvotāju 
drosmi un pretestību, bet arī ar demokrātiskās kārtības spēku. Viņš pašos 
pamatos mūsu debates nepareizi noturēja par vājuma pazīmi un tagad par to 


maksās nepieredzēti augstu cenu. 


Ukraina tagad — vairāk nekā jebkad agrāk — savu likteni saista ar Eiropas 
Savienību, un mums uz to jāatbild godīgi, taču arī dodot cerību, kas tai tik ļoti 
vajadzīga. Katrai valstij, protams, jāizvēlas pašai savs ceļš — kas var nebūt 
viegls —, taču nevajadzētu apšaubīt to, ka Ukrainas nākotne ir saistīta ar Eiropu. 


Tieši tāpat kā mums ir jāsniedz skaidrība Rietumbalkāniem. 


Krievijas nesenie draudi Bosnijai un Hercegovinai nepārprotami liecina, ka Putins 


ir gatavs savu destruktīvo kampaņu turpināt arī Rietumbalkānos. 


Ukrainu ir pametuši miljoniem cilvēku. Vēl daudzi miljoni ir tikuši pārvietoti 
iekšzemē, un sagaidāms, ka viņu ceļš vedīs uz Eiropu. Mums jābūt gataviem 
un — vēl jo svarīgāk — mums patiesi jāvēlas darīt visu nepieciešamo, lai tiem, 
kas ierodas pie mūsu robežas, nodrošinātu nākotni bez bailēm. Šajos centienos 
mums ir jāuzņemas vadošā loma. Mums jāparāda, ka Eiropa nozīmē atvērtas 
sirdis un atvērtas mājas — līdzjūtība roku rokā ar spēku ir viena no mūsu Eiropas 


modeļa konkrētām izpausmēm. 


Mums ir jāsaglabā modrība. Ekspluatācijas vai vēl ļaunākam riskam ir pakļauti 
pārāk daudzi neaizsargāti cilvēki, galvenokārt sievietes un bērni, un tāpēc mums 
jānodrošina tādu juridisku instrumentu ieviešana, kuri ļauj identificēt tos, kas 
gaida pie mūsu robežas. 

Tas nozīmē no jauna censties rast veidu, kā virzīt uz priekšu apspriešanai 
iesniegtos tiesību aktus. Mēs varam rast risinājumus, un visās mūsu sarunās ar 
tik daudziem no jums ir izskanējusi gatavība rīkoties un sapratne par to, ka 
pasaule ir mainījusies un ka tas jādara arī mums. Nākamie mēneši būs izšķiroši, 
un Eiropas Parlaments ir apņēmies būt konstruktīvs un pragmatisks partneris. 
Pagaidu aizsardzības direktīvas iedarbināšana bija laba doma, taču mēs zinām, 


ka ar to vien nepietiks. 


Vēlos uzsvērt, ka Eiropas Parlamentam ir tādi paši mērķi un tas vēlas rast 


risinājumus kopīgajiem izaicinājumiem, ar kuriem mums nākas saskarties. 


Pašlaik mums ir radusies iespēja rast praktiskus un īstenojamus risinājumus 
attiecībā uz patvēruma un migrācijas tiesību aktiem, kuri ir bijuši nobloķēti pārāk 
ilgi. Ir pienācis laiks stiprināt mūsu vienotību, pirms nonākam neiespējamā 
situācijā un pirms mums atkal nākas taisnoties mūsu pilsoņu priekšā par to, 


kāpēc esam piedzīvojuši neveiksmi. 


To pašu var teikt par tiesiskumu. Mēs varam atrast veidu, kā virzīties uz priekšu. 
Mūsu Eiropas modelis, kurā iekļauties vēlas arī Ukraina, paredz tiesiskuma, 
vienlīdzības un iespēju enerģisku aizsardzību. Mēs nedrīkstam aizmirst iemeslu, 
kāpēc Ukraina tik ļoti vēlas pievienoties mūsu Savienībai. Mūsu kopīgās vērtības 


ir tas, kā dēļ par šo projektu ir vērts cīnīties. 


Par drošību. Putina dēļ šīs debates ir strauji pārcēlušās jaunā pakāpē. Tagad 
mūsu domāšanas veids ir pilnīgi mainījies. Mēs esam apdraudēti un mums 
jāturas ciešāk kopā, jāpalielina valstu ieguldījums aizsardzībā un efektīvāk 
jāizmanto mūsu kopīgais ES budžets. Noskaidrosim, kādi neizlietoti līdzekļi 


mums ir atlikuši, un novirzīsim tos tur, kur tie mums ir vajadzīgi visvairāk. 


Mēs nevaram runāt par drošību, nerunājot arī par pārtikas nodrošinājumu. 
Mums jāaizsteidzas priekšā nākamajai krīzei, kas stāv uz mūsu durvju sliekšņa, 
un jāatrod veids, kā aizsargāt mūsu apgādes līnijas, lauksaimniekus un 


iedzīvotājus. 


Par enerģiju. Vēlos uzsvērt to, cik svarīgi bija sinhronizēt Ukrainas un Moldovas 
elektrotīklus ar mūsējiem: tas ir taustāms rezultāts. Un tas tika panākts, 


pateicoties iesaistīto personu — kas bija sava uzdevuma augstumos — 


ārkārtējiem pūliņiem. Slavējams ir arī kaimiņos esošo dalībvalstu sniegtais 
pastāvīgais atbalsts, lai nodrošinātu, ka gāze plūst austrumu virzienā — uz 


Ukrainu, apmierinot trešo daļu no Ukrainas vajadzībām pēc gāzes. 


Tajā pašā laikā visā Savienībā aug enerģijas cenas, un es vēlos paust atbalstu 


daudzu no jums iesniegtajām iniciatīvām, kurās prasīta koordinēta pieeja. 


Eiropas Parlaments arī atzinīgi vērtē Komisijas priekšlikumu nodrošināt to, ka 
pirms nākamās ziemas ES gāzes krājumi tiek papildināti līdz 80 % no krātuvju 
kapacitātes, izmantojot kopīgus sagādes mehānismus, obligātus stratēģiskos 
krājumus un papildu solidaritātes pasākumu iekļaušanu. Dalībvalstīm un 
Komisijai būtu jāzina, ka Parlaments ir gatavs minēto priekšlikumu izskatīt 


steidzamības kārtā — atbilstoši pašreizējai situācijai. Mēs esam gatavi. 


Mums steidzami jāstrādā pie enerģijas avotu dažādošanas, lai novērstu atkarību 
no Krievijas. Par ilgtermiņa mērķi mums ir jāizvirza pilnīga atteikšanās no Kremļa 
gāzes piegādēm. Mēs zinām, ka to nav iespējams panākt vienas dienas laikā, 


taču tas ir vienīgais ilgtermiņa risinājums. 


Lai cik ambiciozi mēs būtu bijuši saistībā ar paketi "Gatavi mērķrādītājam 55 %”, 
tagad mums jāvirzās uz priekšu vēl ātrāk, nevis lēnāk, gan mūsu drošības un 


neatkarības, gan klimata jautājumu jomā. 


Visbeidzot, atļaujiet man bilst dažus vārdus par nepieciešamību atbalstīt 
Ukrainas atjaunošanu. Arī šajā jomā mūsu Savienība var uzņemties vadošo lomu, 


tieši tāpat, kā mēs to darījām, izveidojot īpašu solidaritātes fondu Ukrainai. 


Grieķijas un Itālijas centieni, apsolot atjaunot teātrus un slimnīcas Mariupolē, 


nozīmē gan konkrētus rezultātus, gan cerību. 


Lai izturētu, Ukrainai ir vajadzīga cerība. Tai ir nepieciešama ticība Eiropai. Ticība 


uzvarai pār Putina masīvo kara mašinēriju. 


Pateicos par uzmanību! 


